རྒན་དམ་པ་མཆོག་སྦྱོང་བརྡར་གནང་སའི་དགེ་རྒན་འོས་སྦྱོང་ཁང་ལྟ་བུ་ལ་མཚོན་ན།སྐབས་དེ་དང་དུས་དེ་ལ་དཔག་པའི་ཡག་པོ་རེད།རྒྱུ་མཚན་ནི།མཐུན་རྐྱེན་ཞེ་དྲག་མེད་ཀྱང་དེའི་ནང་མཁས་པ་འཛེ་སྨད་རིན་པོ་ཆེ་དང་།དེ་བཞིན་བོད་གཞུང་གི་གནད་ཡོད་མང་པོས་སློབ་ཁྲིད་གནང་གི་ཡོད་པ་རེད་ལ།མ་ཟད་༸གོང་ས་མཆོག་གི་ཡོངས་འཛིན་རྣམ་པ་ཚོས་ཀྱང་སློབ་ཁྲིད་གནང་གི་ཡོད་པ་རེད།བཀྲས་མཐོང་ཚེ་དབང་ཆོས་རྒྱལ་གྱི་ལྕམ་འཇུ་ཀྲིས་ལགས་ནས་དེང་དུས་ཀྱི་ཤེས་ཡོན་ཁྲིད་སྟངས་ཀྱི་སྐོར་ལ་སློབ་ཁྲིད་གནང་བཞིན་ཡོད་པ་རེད།སྐབས་དེར་རྒན་རྣམ་པས་བཏོན་པའི་ཟིན་བྲིས་དང་།དེབ་དེ་ཚོར་བལྟས་པ་ཡིན་ནའང་སྐབས་དེ་དུས་ཤེས་ཡོན་གྱི་གནས་ཚད་གཏིང་ཟབ་པོ་ཞིག་ཡོད་པ་དེ་གསལ་པོ་ཞེ་དྲག་རེད།དེ་ཡིན་དུས་རྒན་ལགས་ཀྱིས་བོད་ཁྱོན་ཡོངས་ཀྱི་གནས་སྟངས་མཁྱེན་གྱི་ཡོད་པ་དང་།དེ་བཞིན་ད་ལྟའི་དགོས་མཁོ་གང་ཡིན་མཁྱེན་གྱི་ཡོད་པ་མ་ཟད།རྒན་ལགས་ཀྱི་མཁྱེན་ཡོན་གྱི་ཆ་ནས་བལྟས་པ་ཡིན་ནའང་གཞུང་ཆེན་མོ་དང་།ཐ་སྙད་རིག་གནས་ཀུན་མཁྱེན་བཞིན་ཡོད།དེ་བཞིན་བོད་ཀྱི་སྲོལ་རྒྱུན་གྱི་དགོན་པས་སློབ་སྦྱོང་སྤྲོད་སྟངས་དང་།སློབ་གྲྭ་ཁག་ནང་དེང་དུས་ཀྱི་སློབ་སྦྱོང་སྤྲོད་སྟངས།བོད་ཀྱི་སྲོལ་རྒྱུན་གྱི་རིག་གཞུང་དེ་དེང་དུས་ཀྱི་སློབ་གྲྭའི་ནང་འཁྱེར་དུས་དཀའ་ངལ་ག་རེ་འཕྲད་བཞིན་ཡོད་མེད།དེ་ཚོའི་རིགས་རྒན་གྱི་མི་ཐོག་གི་སྟེང་ལ་དཀའ་ངལ་འཕྲད་ས་གཙོ་བོ་རེད།དེ་ཡིན་དུས་དེ་ཚོ་ཚང་མ་མཁྱེན་རྟོགས་ཡོད་པ་རེད།གནད་དོན་དེ་ཚོ་མཁྱེན་རྟོགས་ཡོད་པའི་སྒང་ལ།རྒན་གྱི་གཤིས་ཀ་ཁ་རི་ཁ་ཐུག་དང་།དཀའ་ངལ་ལ་གདོང་ལེན་བྱེད་ཐུབ་པའི་སྙིང་སྟོབས་ཆེན་པོ་ཞེ་དྲག་རེད།